
1. Rezoluţia 1483 a Consiliului de Securitate al ONU privind ridicarea sancţiunilor impuse Irakului

 

Consiliul de Securitate a adoptat, la 22 mai a.c., proiectul de rezoluţie anglo-american care defineşte cadrul post-conflict din Irak, punând, astfel, capăt celor 13 ani de sancţiuni împotriva acestui stat. 

Adoptarea proiectului de rezoluţie permite ridicarea imediată a sancţiunilor economice impuse Irakului din 1990 şi plasează veniturile obţinute din vânzările de petrol într-un fond de dezvoltare, administrat, sub supravegherea puterilor de ocupaţie, de Banca Centrală irakiană. Acest fond va fi utilizat pentru reconstrucţia Irakului şi pentru nevoile umanitare ale ţării. În afara ridicării sancţiunilor internaţionale, textul acordă forţelor de ocupaţie americane şi britanice controlul asupra economiei şi viitorului politic al Irakului, prerogativele acestora fiind mai ample decât cele prevăzute în Convenţia de la Geneva, din 1949, pentru o putere de ocupaţie.

Şeful diplomaţiei franceze, Dominique de Villepin, anunţase la 21 mai a.c., că Franţa, Germania şi Rusia vor vota în favoarea poiectului de rezoluţie. "Chiar dacă nu este perfect, documentul a luat în considerare preocupările noastre şi cele trei ţări au decis să privească spre viitor şi să dea dovadă de responsabilitate", a explicat Dominique de Villepin, la o conferinţă de presă comună cu omologii săi german şi rus, Joschka Fischer şi Igor Ivanov. Cei trei au atenţionat că această atitudine nu trebuie interpetată ca o legitimizare a invaziei anglo-americane în Irak. 

Documentul care, potrivit analiştilor politici, reprezintă un compromis între coaliţia care doreşte menţinerea controlului până la crearea unui guvern irakian recunoscut pe plan internaţional şi alte state care vor un termen fix în privinţa duratei administrării de către "forţele de ocupaţie" a Irakului, prevede că ONU va "reevalua aplicarea acestei rezoluţii peste 12 luni de la adoptarea textului şi va dispune eventualele măsuri care vor fi necesare". 

Dintre cei 15 membri ai Consiliului, 14 au votat în favoarea Rezoluţiei 1483, în timp ce reprezentantul Siriei a boicotat reuniunea. 

Dintre principalele prevederi ale Rezoluţiei 1483 trebuie menţionate:

Reprezentantul special al ONU în Irak:

Cererea adresată Secretarului general al ONU de către Consiliul de Securitate de a numi un Reprezentant special al ONU pentru Irak, care să informeze regulat Consiliul de Securitate ONU despre stadiul îndeplinirii sarcinilor sale impuse de Rezoluţie, care să coordoneze activităţile ONU desfăşurate în Irakul post- conflict, acţiunile de asistenţă umanitară şi reconstrucţia Irakului, iar în coordonare cu Autoritatea să asiste poporul irakian prin: 


- coordonarea acţiunilor agenţiilor Organizaţiei Naţiunilor Unite şi a organizaţiilor neguvernamentale privind asistenţa umanitară şi a reconstrucţiei Irakului;


- promovarea securităţii şi a reîntoarcerii voluntare a refugiaţilor şi persoanelor strămutate;


- cooperarea intensă cu Autoritatea, cu poporul irakian şi alte organisme interesate în eforturile de înfiinţare şi consolidare a instituţiilor naţionale şi locale pentru o guvernare reprezentativă, precum şi pentru recunoaşterea internaţională a acestora;


- facilitarea reconstrucţiei infrastructurii Irakului, în cooperare cu alte organizaţii internaţionale;


- promovarea reconstrucţiei economice în condiţiile dezvoltării durabile, în coordonare cu organizaţii internaţionale şi regionale precum şi cu societatea civilă, cu donatorii şi instituţii financiare internaţionale;


- încurajarea eforturilor internaţionale de a contribui la funcţionarea unei administraţii civile;


- promovarea protecţiei drepturilor omului;


- încurajarea eforturilor internaţionale pentru reconstrucţia forţelor civile de poliţie civile irakiene;


- încurajarea eforturilor internaţionale pentru promovarea reformelor în domeniul legislativ şi juridic.

Susţinerea formării, de către poporul irakian cu ajutorul Autorităţii şi în cooperare cu Reprezentantul special, a unei administraţii interimare, până când va fi constituit un guvern reprezentativ şi recunoscut pe plan internaţional, care să îşi asume responsabilităţile Autorităţii. 


Ridicarea sancţiunilor:

Rezoluţia decide că, respectând excepţiile referitoare la interzicerea vânzărilor şi furnizării de armament sau materiale militare, altele decât cele necesare Autorităţii pentru îndeplinirea scopurilor prevăzute în rezoluţiile Consiliului de Securitate, toate embargourile referitoare la relaţiile comerciale ale Irakului şi la resursele financiare sau economice stabilite prin Rezoluţiile 661 (1990) şi cele ulterioare, precum şi Rezoluţia 778 (1992) din 2 octombrie 1992 nu se mai aplică.

Dezarmarea Irakului: 

Rezoluţia reafirmă necesitatea respectării de către Irak a obligaţiilor privind dezarmarea, încurajează Regatul Unit al Marii Britanii şi al Irlandei de Nord, precum şi SUA să informeze Consiliul de Securitate în privinţa acţiunilor lor şi subliniază intenţia Consiliului de Securitate de a relua mandatele Comisiei Naţiunilor Unite pentru Monitorizare, Verificare şi Inspecţii în Irak, precum şi a Agenţiei Internaţionale pentru Energie Atomică, conform Rezoluţiilor 687 (1991) din 3 aprilie 1991, 1284 (1999) din 17 decembrie 1999 şi 1441 (2002) din 8 noiembrie 2002.

Fondul de Dezvoltare:

Rezoluţia 1483 prevede crearea unui Fond de Dezvoltare pentru Irak, sub controlul Băncii Centrale irakiene şi auditului desfăşurat de controlori financiari publici cu statut independent aprobaţi de Conducerea Internaţională de Consiliere şi Monitorizare a Fondului de Dezvoltare pentru Irak. În acest context, Consiliul de Securitate al ONU aşteaptă întrunirea, cât mai curând posibil, a Conducerii Internaţionale de Consiliere şi Monitorizare, al cărei membri trebuie să includă reprezentanţi calificaţi ai Secretarului general al ONU, ai Directorului executiv al Fondului Monetar Internaţional, Directorului general al Fondului Arab de Dezvoltare Economică şi Socială, precum şi ai Preşedintelui Băncii Mondiale. Fondul de Dezvoltare pentru Irak va fi administrat sub controlul Autorităţii, după consultarea administraţiei interimare a Irakului şi va fi folosit în scopuri umanitare, reconstrucţia economică şi infrastructura Irakului, dezarmarea Irakului, pentru administraţia civilă şi pentru alte proiecte benefice poporului irakian. 

Textul Rezoluţiei cheamă instituţiile financiare internaţionale să asiste Irakul în reconstrucţia şi dezvoltarea economică, precum şi la facilitarea asistenţei pe care comunitatea donatoare externă o poate acorda acestui stat şi salută disponibilitatea creditorilor, inclusiv a Grupului de la Paris, de a găsi o soluţie pentru datoriile Irakului suveran.

Consiliul de Securitate al ONU subliniază necesitatea ca Secretarul general, în coordonare cu Autoritatea, să îşi continue exercitarea responsabilităţilor stabilite de Rezoluţiile 1472 (2003) din 28 martie 2003 şi 1476 (2003) din 24 aprilie 2003, pentru o perioadă de 6 luni din momentul adoptării actualei Rezoluţii şi finalizarea operaţiunilor în derulare a programului "petrol contra hrană", în decursul acestei perioade, cu o administrare eficientă a cheltuielilor, precum şi transferul, atât la nivelul structurilor de conducere, cât şi din punct de vedere practic, a oricărei activităţi legate de programul "petrol contra hrană" către Autoritate, respectând următoarele măsuri:


a). facilitarea, cât mai curând posibil, a trimiterii şi livrării controlate a bunurilor de strictă necesitate pentru poporul irakian aşa cum sunt ele identificate de către Secretarul general al ONU şi de reprezentanţii desemnaţi de acesta, în coordonare cu Autoritatea şi administraţia interimară irakiană, conform contractelor anterioare încheiate de către fostul guvern irakian privind ajutoarele umanitare, incluzând, unde este necesar, negocieri ale termenelor şi condiţiilor acestor contracte şi ale documentelor de credit, aşa cum sunt ele prezentate în paragraful 4 al Rezoluţiei 1472 (2003). 


b). revizuirea - în coordonare cu Autoritatea şi cu administraţia interimară irakiană, în contextul modificării acestor circumstanţe - utilităţii fiecărui contract aprobat şi încheiat pentru a determina care dintre aceste contracte conţin elementele care corespund necesităţilor imediate ale poporului irakian şi necesităţilor viitoare privind reconstrucţia Irakului, amânarea contractelor presupuse a avea utilitate discutabilă, precum şi a documentelor de credit, până în momentul în care, un guvern reprezentativ, recunoscut internaţional, va fi în masură să îşi asume derularea acestor contracte;


c). prezentarea, în termen de 21 de zile de la adoptarea acestei Rezoluţii, în faţa Consiliului de Securitate al ONU, a unui buget estimativ care să includă şi fondurile deja existente conform paragrafului 8 (d) al Rezoluţiei 986 (1995) din 14 aprilie 1995, identificând:



- costurile proiectelor Naţiunilor Unite necesare pentru asigurarea funcţionării în continuare a activităţilor legate de implementarea prezentei rezoluţii, inclusiv a cheltuielilor administrative şi operaţionale ale agenţiilor şi programelor Naţiunilor Unite privind implementarea programului "petrol contra hrană", atât la nivelul structurilor de conducere, cât şi din punct de vedere practic;



- toate costurile necesare finalizării programului "petrol contra hrană";



- costurile proiectelor asociate cu formarea unui nou guvern irakian;



- costurile proiectelor Reprezentantului special şi reprezentanţilor Secretarului general identificate a contribui la activitatea Conducerii Internaţionale de Consiliere şi Monitorizare a Fondului de Dezvoltare pentru Irak, pentru următoarele 6 luni, aşa cum vor fi ele stabilite de către Naţiunile Unite;

d). consolidarea, într-un singur fond, a conturilor stabilite conform paragrafului 8 (a) şi (b) a Rezoluţiei 986 (1995);

Rezoluţia solicită Secretarului general să aprobe transferarea unei sume de 1 miliard de dolari din fonduri disponibile, în conturile stabilite conform Rezoluţiei 986 (1995) paragraful 8 şi decide că, după scăderea cheltuielilor necesare programului "petrol contra hrană", inclusiv a obligaţiilor reziduale, toate fondurile rămase vor fi transferate cât mai curând posibil către Fondul de Dezvoltare pentru Irak. 

Rezoluţia mai prevede:

- încetarea activităţilor de monitorizare şi supraveghere a respectării embargoului privind exporturile de petrol şi produse petroliere;

- un procent de 5% din sumele obţinute din exporturile de petrol, gaze naturale şi produse petroliere vor fi depozitate în Fondul de Compensare stabilit în acord cu Rezoluţia 687 (1991) şi rezoluţiile următoare, până la instaurarea în Irak a unui guvern reprezentativ, recunoscut internaţional;

- până la 31 decembrie 2007, petrolul, produsele petroliere şi gazele naturale originare din Irak vor fi prezervate, nu vor face obiectul unor prevederi legislative, nu vor fi subiect al vreunei forme de anexare sau executare; toate statele vor lua măsurile necesare în prevederile legislaţiilor naţionale pentru asigurarea protecţiei resurselor naturale ale Irakului. 

"Textul pe care tocmai l-am adoptat nu este perfect, însă oferă un cadru credibil în care comunitatea internaţională poate acorda sprijin poporului irakian", a comentat, după adoptarea Rezoluţiei, reprezentantul Franţei la ONU, Jean-Marc de La Sabliere. 

În redactarea, apoi negocierea rezoluţiei, diplomaţii americani şi britanici nu au cedat solicitărilor de a include o dată limită a ocupaţiei. 

Potrivit analiştilor ruşi, Rusia şi-a "tranzacţionat" votul în Consiliul de Securitate al ONU, acceptând ridicarea sancţiunilor impuse Irakului în schimbul respectării datoriilor şi contractelor încheiate cu fostul guvern irakian. 

Astfel, cotidianul "Izvestia" din 23 mai a.c., notează: "Compromisul era inevitabil. Rusia şi-a vândut votul în schimbul respectării contractelor şi datoriilor. Concesiile americane făcute coaliţiei împotriva războiului nu schimbă situaţia, dar îi ajută pe cei care au cerut un rol central al ONU în Irak să-şi păstreze reputaţia". 

Cotidianul "Vremia Novostei" consideră că toată lumea a avut de câştigat în Irak, sancţiunile impuse acum 13 ani au fost înlăturate şi integritatea Consiliului de Securitate a fost salvată. "Statele Unite şi Marea Britanie au rămas în Irak pentru a controla resursele petroliere ale acestei ţări. Rusia, Franţa şi Germania şi-au păstrat reputaţia şi au obţinut promisiunea că interesele lor vor fi luate în calcul", subliniază publicaţia citată. Cotidianul adaugă că decizia de a suspenda programul "petrol contra hrană" timp de şase luni va permite Rusiei să pună în aplicare contracte în valoare de 2 miliarde de dolari. 

"Rusia este mulţumită că a rezolvat această problema irakiană înainte de lucrările summit-ului SUA-Rusia şi de întâlnirea neoficială Rusia-UE, care vor avea loc, la Sankt Petersburg, la sfârşitul lunii mai şi începutul lunii iunie. Suma de 2 miliarde de dolari este însă prea mică pentru o capitulare totală în ceea ce priveşte problema irakiană", afirmă cotidianul "Kommersant". 

La rândul său, analiştii cotidianului "Vremia MN" apreciază că votul din Consiliul de Securitate ONU a demonstrat că dreptatea aparţine statului celui mai puternic: "Consiliul de Securitate a legitimat ocupaţia unei ţări care face parte din ONU, în pofida protestelor majorităţii membrilor săi". 

 

2. Israel - adoptarea planului internaţional de pace 

La 25 mai a.c., guvernul israelian, convocat de primul-ministru Ariel Sharon într-o reuniune extraordinară, considerată de analiştii internaţionali drept istorică, a votat în favoarea planului internaţional de pace care prevede crearea unui stat palestinian, într-un interval de trei ani. Acest vot favorabil succede adoptării de către Autoritatea Palestiniană a "foii de parcurs" elaborată de Statele Unite, Rusia, Uniunea Europeană şi Naţiunile Unite.

Într-o primă etapă, trebuie realizată retragerea trupelor israeliene din oraşele palestiniene şi oprirea colonizărilor din Cisiordania şi Gaza. De asemenea, oficialilor palestinieni li se solicită desfiinţarea grupărilor militante care au realizat atacuri teroriste împotriva israelienilor. 

Potrivit cotidianului "Yedioth Ahronoth", premierul israelian, Ariel Sharon, a apreciat că a sosit timpul unei înţelegeri cu palestinienii. "A sosit timpul să le răspundem afirmativ americanilor şi să împărţim acest pământ între noi şi palestinieni. Cu toate acestea, nimeni nu îmi va ţine predici în legătură cu fâşiile de pământ pe care vom fi solicitaţi să le părăsim", a declarat premierul israelian. 

Iniţial, Ariel Sharon a fost reticent în a accepta planul de pace. El a reiterat în context cererea israeliană ca "palestinienii să renunţe la dreptul de revenire la fostele cămine pentru cei aproximativ 3,7 milioane de refugiaţi", care au fost înregistraţi în întreaga lume după crearea statului evreu (1948), în schimbul acceptării de către Israel a creării unui stat palestinian independent. Premierul israelian şi-a schimbat opinia ca urmare a unei declaraţii publice a Administraţiei americane în care se afirmă că SUA împărtăşesc îngrijorările Israelului în legătură cu acest plan şi că "se va ţine cont de aceste temeri într-un mod total" în aplicarea planului de pace. 

Reuniunea guvernului israelian a fost deosebit de agitată din cauza opoziţiei declarate a unor miniştri ai partidului Likud, condus de Ariel Sharon. Aceştia au votat împotriva "foii de parcurs", în pofida asigurărilor date de Satele Unite care s-au angajat să ţină cont de obiecţiile prezentate de Israel în ceea ce priveşte planul de pace. Uzi Landau, ministru fără portofoliu al partidului Likud, a declarat că "foaia de parcurs" şi asigurările americane reprezintă "o pilulă de cianură pe care vor să o prezinte drept o bomboană". De asemenea, cei patru miniştri aparţinând Uniunii Naţionale şi Partidului Naţional Religios, două formaţiuni de extremă dreapta, s-au abţinut sau au votat împotriva "foii de parcurs". "Cred că ideea de a avea 3,5 milioane de palestinieni sub ocupaţie este cel mai rău dintre lucruri pentru Israel, pentru palestinieni şi pentru economia israeliană", a precizat Ariel Sharon. 

Documentul a fost aprobat cu 12 voturi pentru, 7 împotrivă şi 4 abţineri. De asemenea, Cabinetul israelian a adoptat, cu o largă majoritate, o moţiune prin care respinge orice drept de revenire pe teritoriul Israelului pentru refugiaţii palestinieni. 

Potrivit sondajelor de opinie, israelienii sunt favorabili în proporţie de 56% "foii de parcurs" aprobată de guvernul ţării, 51% dintre ei apreciază că "acest plan va conduce la un acord definitiv cu palestinienii", în timp ce 43% sunt împotrivă. În acelaşi timp, 62% dintre israelieni consideră că aprobarea planului de către guvernul lui Ariel Sharon a avut loc la presiunile SUA, 23% răspunzând negativ la această întrebare. 

În viitorul apropiat va avea loc o întrevedere între Ariel Sharon şi Mahmoud Abbas, premierul palestinian, care este organizată de preşedintele american, George W. Bush. Summit-ul ar putea fi organizat în Iordania, Turcia sau Egipt.

*

Ministrul britanic de externe, Jack Straw, a salutat decizia Israelului de a aproba "foaia de parcurs" privind Orientul Mijlociu. "Foaia de parcurs oferă cea mai bună bază pentru progrese în direcţia păcii în Orientul Mijlociu. Anunţul Israelului este un pas important către obiectivul respectiv", a declarat şeful diplomaţiei britanice. 

"Rusia salută aprobarea de către guvernul israelian a foii de parcurs pentru reglementarea conflictului israelo-palestinian", a precizat Aleksandr Iakovenko, purtătorul de cuvânt al Ministerului rus al Afacerilor Externe. "Ne exprimăm speranţa că amendamentele guvernului israelian la planul formulat de Cvartet nu vor împiedica lansarea sa efectivă cât mai rapid posibil", se afirmă într-un comunicat al ministerului rus. 

Secretarul general al Ligii Arabe, Amr Moussa, a apreciat că Israelul va trebui să traducă în fapte aprobarea, de către Guvernul israelian, a planului de pace, în vederea stabilirii unei soluţii cu palestinienii. Amr Moussa a subliniat că "este vorba despre un pas mic, dar care trebuie să se traducă în fapte şi testat prin angajarea Israelului de a aplica acest plan".

 

3. Rezultatele alegerilor desfăşurate în perioada 25-26 mai a.c. 

 

▪ Armenia - alegeri legislative şi referendum asupra amendamentelor aduse Constituţiei 

 

La 25 mai a.c. au avut loc în Armenia alegeri pentru desemnarea noilor membri ai Adunării Naţionale a Armeniei (Parlamentul Armeniei), precum şi referendumul asupra amendamentelor aduse Constituţiei. 

Amendamentele supuse referendumului se referă în special la imunitatea membrilor Adunării Naţionale, care nu vor mai face obiectul unor acuzaţii privind acţiunile sau opiniile exprimate în Parlamentul Armeniei. Amendamentele aduse Constituţiei prevăd că "un deputat nu poate să fie arestat şi nu poate fi trimis în judecată, penală ori contravenţională, fără aprobarea Adunării Naţionale a Armeniei". 

17 partide şi 4 blocuri politice au fost înscrise în cursa desfăşurată pe baza sistemului proporţional. 131 de deputaţi au fost aleşi în viitorul Parlament al Armeniei, prin vot mixt, 75 pe liste de partid şi 56 prin vot uninominal. 

Comisia Electorală Centrală a anunţat că, după numărarea a două treimi din numărul voturilor, Partidul Republican din Armenia (HHK) conduce în cursa parlamentară, cu un procent de 24,6% din numărul voturilor. Blocul pentru Justiţie (de opoziţie) - "Artarutyun" - se situează pe locul doi, la mare distanţă faţă de republicani, cu un procent de 14,3% şi este urmat de două partide pro-prezidenţiale, "Ţara Dreptăţii" (Orinats Yerkir) şi Federaţia Revoluţionară Armeană (Dashnaktsutyun) care totalizează 12,1%, respectiv 11,1%. O altă grupare de opoziţie, Partidul Unităţii Naţionale condus de Artashes Geghamian a obţinut 9,7% din numărul de voturi. 

Blocul pentru Justiţie a denunţat violarea flagrantă a legii electorale, declarând prin reprezentanţii săi că, "încă o dată cetăţenii armeni au fost călcaţi în picioare şi alegerile au reprezentat numai ceremonia formală pentru legitimarea regimului din Armenia". 

Procesul de vot din Armenia a fost monitorizat de observatori din partea Adunării Parlamentare a Comunităţii Statelor Independente, Biroului pentru democraţie şi drepturile omului din cadrul Organizaţiei pentru Securitate şi Cooperare în Europa, Adunărilor Parlamentare ale Consiliului Europei şi OSCE, precum şi de reprezentaţi ai diferitor organizaţii internaţionale şi ai societăţii civile. 

Alegerile legislative au constituit un nou test democratic pentru fosta republică sovietică, unde scrutinurile precedente au fost marcate, potrivit analiştilor politici, de numeroase nereguli. 

Potrivit preşedintelui Comisiei electorale centrale, Gamlet Abramian, cota de participare a fost destul de scăzută - 41%. 

Alegerile legislative din 25 mai a.c. din Armenia au fost marcate de violenţe şi fraude, a informat, la 26 mai a.c., la Erevan, Organizaţia pentru Securitate şi Cooperare în Europa (OSCE), care susţine că scrutinul nu se încadrează în normele internaţionale. Emisarul OSCE în Armenia, Robert L. Barry, a denunţat, în faţa presei, numeroasele cazuri de falsificare a rezultatelor, de nereguli înregistrate la urne, de sustragere a buletinelor de vot şi de intimidare a observatorilor internaţionali. Numeroase acte de violenţă au fost comise în prezenţa observatorilor OSCE şi ai celor ai Consiliului Europei (CE), se arată într-un raport dat publicităţii de cele două instituţii. OSCE a adăugat că, la acest scrutin, fraudele au fost mai puţin evidente decât la alegerile prezidenţiale din perioada 19 februarie - 5 martie a.c. 

▪ Spania - alegeri municipale şi regionale

 

În Spania au avut loc, la 25 mai a.c. alegeri, într-un singur tur de scrutin pentru desemnarea consilierilor municipali din 8111 comune ale ţării şi pentru membrii Parlamentelor locale în 13 din cele 17 regiuni spaniole. 

Această dublă consultare, considerată un test înaintea alegerilor legislative din anul 2004, a demonstrat, conform opiniei analiştilor politici, în ce măsură Partidul Popular (PP, de dreapta), aflat la putere din anul 1996 şi condus de şeful guvernului spaniol, Jose Maria Aznar, mai beneficiază de sprijin după războiul din Irak şi după gestionarea crizei provocate de scufundarea petrolierului "Prestige". Alegerile municipale şi regionale din Spania nu au adus, însă, o răsturnare majoră a situaţiei, aşa cum se aşteptau unele cercuri politice din ţară, în special Partidul Socialist Muncitoresc Spaniol (PSOE, aflat în opoziţie), care spera într-o relansare a drumului său spre alegerile legislative de anul viitor, menite, în opinia liderilor socialişti, să-i propulseze în fruntea guvernului.

Pe lângă cei 34,4 milioane de spanioli, au fost chemaţi să participe la alegerile municipale şi cei 153.405 de cetăţeni spanioli care locuiesc pe teritoriul altor state membre ale Uniunii Europene.

Circa 18,59 milioane de alegători au avut misiunea de a reînnoi Parlamentele din regiunile autonome ale ţării, cu excepţia celor din Ţara Bascilor, Catalonia, Galicia şi Andaluzia. 

În pofida înfrângerilor suferite în unele regiuni ale ţării, Partidul Popular nu a înregistrat un recul major în dublul scrutin, protestele faţă de atitudinea sa pro-americană în timpul crizei irakiene sau scandalul petrolierului "Prestige" neafectându-i poziţia, cu un an înainte de alegerile legislative din 2004. Jose Maria Aznar a salutat rezultatele absolut senzaţionale ale partidului său, subliniind că a câştigat alegerile în 35 dintre cele 52 de oraşe mari şi în 9 regiuni din 13. 

La rândul său, liderul opoziţiei socialiste, Jose Luis Rodriguez Zapatero, a apreciat rezultatele obţinute de partidul pe care îl conduce, subliniind că este "un început bun pentru alegerile din anul 2004". 

După numărarea a 99,83% din voturile pentru alegerile municipale, PP a obţinut 7.760.873 de voturi (33,84%), cu 426.000 de voturi mai mult decât la precedentul scrutin municipal din anul 1999, în timp ce principala formaţiune a opoziţiei, Partidul Socialist al Muncitorilor Spanioli (PSOE), a obţinut 7.934.557 de voturi (34,76%). 

Acest avans se explică, în opinia analiştilor politici, printr-o rată mai mare a participării la vot, de 67,37%, faţă de 63,99%, procent înregistrat în urmă cu patru ani. 

Partidul Popular a pierdut Comunitatea Autonomă Madrid, dar a învins în Baleare, iar la municipale şi-a păstrat capitalele de provincie pe care le avea, cu excepţia oraşului Zaragoza, chiar dacă PSOE a fost în genere partidul cel mai votat, obţinând cu circa 300.000 de voturi mai multe decât PP. Partidul Popular şi-a păstrat, aşadar, primăria Madridului, dar a trebuit să cedeze conducerea regiunii, în urma unei înţelegeri electorale realizate de PSOE cu comuniştii din Stânga Unită (IU). Astfel, în regiunea Madridului, o alianţă previzibilă între Partidul Socialist Muncitoresc Spaniol (PSOE) şi coaliţia Izguierda Unida (IU), în jurul comuniştilor a permis celor două formaţiuni să învingă PP. 

Devansat ca număr de voturi, PP a obţinut mai multe posturi de consilieri municipali, câştigând la Burgos şi Granada. PP şi-a păstrat o majoritate absolută şi la Valencia. La Toledo, oraş în care opoziţia se situa în preferinţele alegătorilor, potrivit sondajelor de opinie înregistrate înaintea desfăşurării alegerilor, PP a câştigat alegerile cu un avans de un singur loc.

Rezultatele slabe ale actualului partid de guvernământ au fost înregistrate în Castilla-La Mancha, Extremadura, Ţara Bascilor şi Catalonia. Dar conservatorii spanioli (grupaţi în jurul PP) şi-au menţinut supremaţia în toate celalalte provincii şi au înregistrat chiar progrese în regiuni autonome considerate ca ostile, cum este Asturias. În Galicia s-au menţinut la putere, în pofida scandalului generat de "cazul Prestige". 

PSOE şi-a adjudecat regiunile sale tradiţionale, regiunea Madrid, a înregistrat progrese în Aragon şi a înregistrat un regres, potrivit rezultatelor, în La Coruna, Barcelona şi alte câteva zone. 

Aceste rezultate au fost determinate - în opinia observatorilor - de reacţiile specifice ale electoratului spaniol faţă de atitudinea candidaţilor faţă de problemele locale şi de charisma acestora, cu atât mai mult cu cât liderii de la centru au accentuat problemele de interes mult mai general - războiul din Irak şi poziţia Spaniei alături de SUA, cazul "Prestige" şi felul în care a fost acest caz rezolvat de Guvernul de la Madrid - trezind mai degrabă un anumit dezinteres în rândul alegătorilor pentru municipale şi regionale. 

Unii analişti spanioli au apreciat că "liderii de la centru" au vrut ca alegerile locale să aibă iz de plebiscit, fiindcă au fost auzite multe critici în campania electorală la adresa atitudinii guvernului spaniol faţă de războiul din Irak şi faţă de cazul "Prestige". Rezultatul a fost, potrivit analiştilor politici, acel relativ dezinteres al electoratului de rând faţă de obsesia politicienilor de a transforma "cu forţa" alegerile locale de anul acesta într-un pseudoscrutin legislativ, un fel de "repetiţie la piesa de anul viitor", când în joc se va pune postul de prim-ministru al Spaniei. 

"Nu-i de mirare deci, apreciază comentatorii, că acest scrutin municipal şi regional din Spania nu a adus surprize majore. Micile răsturnări de situaţie rezultate din opţiunile exprimate la urne sunt atribuite unor orgolii politice locale, care au şi ele rolul lor în perspectiva alegerilor legislative de anul viitor". Dincolo de toate acestea, "rezultatele acestui scrutin din Spania demonstrează, în cel mai bun caz, stabilitatea politică a acestei ţări", după cum conchide şi ziarul spaniol "La Vanguardia".

În Ţara Bascilor, pentru prima dată după 25 de ani, scrutinul a fost marcat de absenţa separatiştilor basci radicali, ale căror formaţiuni au fost interzise de justiţia spaniolă din cauza legăturilor cu organizaţia separatistă ETA. 

Lupta electorală a fost strânsă în numeroase regiuni şi mari oraşe, în care alianţele, în principal de stânga, au determinat înfrângerea PP. 

 

▪ Republica Moldova - alegeri locale

Aproximativ 2,2 milioane de moldoveni au fost chemaţi, la 25 mai a.c., să-şi exprime dreptul la vot pentru a-şi alege administraţia publică locală. 

Pentru cele 898 de locuri de primari şi cele 11935 de mandate de consilieri, în cursă s-au înscris 47000 de candidaţi, din partea a 11 partide politice şi 2 blocuri electorale. Alte 1544 de persoane au fost fost înregistrare drept candidaţi independenţi. Pentru posturile de primar s-au înregistrat 3466 de candidaţi. 

Procentul participării la vot a fost de 50.69%.

Codul electoral al Republicii Moldova prevede la articolul 119 referitor la alegerile locale: 

(1) Primarii oraşelor (municipiilor), satelor (comunelor) şi consilierii în consiliile raionale orăşeneşti (municipale) şi săteşti (comunale) se aleg prin vot universal, egal, direct, secret şi liber exprimat, pentru un mandat de 4 ani, care începe efectiv din ziua efectuării alegerilor locale generale. 

(2) Numărul consilierilor este stabilit de legea privind administraţia publică locală. 

Cei mai mulţi candidaţi au figurat pe listele prezentate de Partidul Comuniştilor, aflat la putere în Republica Moldova. Pentru administraţia Chişinăului, pentru funcţia de primar au candidat opt persoane. Principalii contracandidaţi au fost actualul primar al Chişinăului, Serafim Urechean, şi comunistul Vasile Zgardan (actualmente ministru al Transporturilor). 

Campania electorală a fost caracterizată de către analişti ca fiind "cea mai murdară" de până acum. 

Preşedintele Vladimir Voronin a declarat în ziua desfăşurării alegerilor faptul că, în cazul în care la scrutin vor participa peste 40% dintre persoanele cu drept de vot din Chişinău, primarul capitalei ar putea fi ales din primul tur. El a adăugat că aşteaptă ca noile administraţii locale să se implice cât mai repede şi cât mai activ în rezolvarea problemelor curente şi să colaboreze eficient cu puterea centrală. 

În 367 de localităţi ale Republicii Moldova primarii au fost aleşi în primul tur al alegerilor locale, iar în 286 de localităţi cetăţenii se vor prezenta la urne la 8 iunie a.c., pentru a vota primarul în a doua etapă a scrutinului. 

Al doilea tur de scrutin va fi organizat pentru ocuparea postului de primar general al municipiului Chişinău şi cele 33 de suburbii. 

După numărarea a 70% din voturile exprimate la scrutinul local din Republica Moldova, comuniştii au obţinut 48% din voturi în consiliile raionale şi municipale, fiind urmaţi de Blocul Electoral "Alianţa Social - Liberală "Moldova Noastră" cu 21% şi Partidul Popular Creştin Democrat cu 9,5% din voturi, la o rată a participării de 53%. 

Partidul de guvernământ se situează pe primul loc şi la consiliul municipal Chişinău, cu 43,59% din sufragii. Blocul electoral "Moldova Noastră" are 25,3% şi Partidul Popular Creştin Democrat - 14,87%. 

La Chişinău, unde trăieşte un sfert din populaţia ţării, lupta electorală s-a dat între actualul primar, Serafim Urechean, susţinut de Alianţa Moldova Noastră şi candidatul comuniştilor, ministrul transporturilor, Vasile Zgărdan. După numărarea a 95% din totalul voturilor exprimate, S. Urechean deţine 44,4% din sufragii, iar V. Zgărdan - 40,8% din voturile alegătorilor din capitală. Pe locul trei s-a situat candidatul PPCD, Vlad Cubreacov, cu 7,8% din voturi. Cubreacov a declarat că partidul său nu a decis încă pe cine va sprijini în turul doi. 

Un al doilea tur de scrutin va fi organizat şi în alte peste 200 de localităţi. 

Alegerile locale din Republica Moldova au fost monitorizate de peste două mii de observatori externi. 

Comitetul Helsinki pentru Drepturile Omului din Republica Moldova a prezentat, la 25 mai a.c., în cadrul unei conferinţe de presă, primul raport privind corectitudinea alegerilor locale, în care au fost semnalate, potrivit documentului, mai multe încălcări flagrante ale legislaţiei electorale. Raportul califică drept "tensionată, dură şi agresivă" campania ce a precedat scrutinul local din acest an. 

"Comitetul este îngrijorat de faptul că au fost operate atâtea arestări în ultima perioadă şi au fost reţinute, acuzate şi chiar judecate mai multe persoane pornind de la opiniile sau acţiunile lor electorale de cele mai multe ori", se arată în raport. 

Raportorii Comitetului Helsinki au mai constatat şi o vizibilă stare de alertă a organelor de drept, în special a poliţiei. Potrivit raportului, această stare de alertă a organelor de drept a indus nemulţumirea candidaţilor electorali şi a alegătorilor. În raport figurează, cu titlu de exemplu, cazul Valeriu Ciobanu (Chişinău), care în urma acţiunilor poliţiei a fost judecat şi condamnat la executarea a zece zile de arest administrativ şi amendă, pentru că a pichetat casa candidatului comunist la funcţia de primar al municipiului Chişinău, Vasile Zgardan. 

Raportorii au formulat rezerve faţă de reflectarea campaniei electorale în mass-media, în special de către mass-media de stat. În acest context a fost nominalizat postul TV Moldova 1, care "foloseşte emisiunile de ştiri, direct sau indirect, pentru promovarea candidaţilor puterii şi discreditarea candidaţilor opoziţiei". 

Comitetul Helsinki consideră această campanie ca "fiind una lipsită de transparenţă şi în care au fost depistate mai multe violări grave ale libertăţilor şi drepturilor fundamentale ale omului ca libertatea de opinie şi de expresie, libertatea întrunirilor, dreptul la viaţă privată, la integritate fizică şi psihică, dreptul la libertate şi siguranţă, dreptul la informaţie, dreptul la campanie electorală etc." 

În replică, oficiali de la Ministerul de Interne au declarat că acţionează în afara politicii şi singura sarcina care are tangenţe cu scrutinul ţine de asigurarea ordinii publice în timpul alegerilor. 

Potrivit preşedintelui Comitetului Helsinki, Ştefan Urîtu, una dintre cele mai grave încălcări ale corectitudinii alegerilor a fost reprezentată de elaborarea listelor alegătorilor, în care au fost depistate până la cinci greşeli într-o pagină. Au existat cazuri când anumiţi alegători nu au fost incluşi pe listele de votare, în schimb, pe unele liste au figurat persoane fără viză de reşedinţă sau chiar decedate. O altă încălcare frecventă a constat în faptul că responsabilii din mai multe secţii de votare au neglijat actele de identitate ale alegătorilor, în unele cazuri buletinele de vot fiind eliberate la prezentarea cărţilor de imobil sau chiar a fluturaşilor electorali. Oficialul moldovean a subliniat că mai multe încălcări au fost depistate în Comrat, unde listele alegătorilor au fost redactate de mână. Aceste liste au inclus persoane care au viză de reşedinţă în alte localiăţi, inclusiv în Chişinău. 

De asemenea, au mai fost depistate nereguli la numărarea buletinelor de vot, întocmirea şi semnarea proceselor verbale şi semnarea acestora, precum şi dispariţii inexplicabile ale buletinelor de vot. 

Un raport preliminar al OSCE şi al Congresului Puterilor Locale şi Regionale Europene (CPLRE) a semnalat, de asemenea, intervenţiile părtinitoare ale autorităţilor şi mass-media de stat pentru candidaţii comunişti în perioada electorală. "Campania a trezit îndoieli în legătură cu integritatea alegerilor şi riscă să fi ştirbit încrederea publicului în procesul electoral", a apreciat ambasadorul Michael Wygant. 

Raportul OSCE evidenţiază, de asemenea, arestări şi ameninţări cu arestarea la adresa unor candidaţi ostili pentru putere. Ministerul de Interne a anunţat la 26 mai a.c. darea în urmărire internaţională a primarului general adjunct al capitalei, Anatol Ţurcanu. El este învinuit de delapidare, alături de un alt important funcţionar municipal aflat în arest preventiv din luna februarie a.c, cazul prezentând interes şi datorită faptului că un director al agenţiei de stat Moldpres a fost demis tot la 26 mai a.c. după ce declarase că şeful serviciului de presă al preşedinţiei l-a obligat să difuzeze informaţii denigratoare despre primarul general adjunct. 

Pe de altă parte, o serie de deficienţe tehnice au îngreunat procesul de numărare a voturilor. Reţeaua de informaţii computerizată s-a blocat, personalul însărcinat cu numărătoarea voturilor reluând operaţiunea manual. Acest motiv, precum şi tipărirea greşită a unor sigle electorale, au determinat Alianţa centristă din Moldova să ceară repetarea scrutinului în aproximativ jumătate din circumscripţiile electorale. 

Presa locală a subliniat valoarea de test a acestor alegeri la jumătatea mandatului puterii comuniste de la Chişinău. De asemenea, a fost remarcat faptul că ele corespund noii împărţiri administrativ-teritoriale, în 32 de raioane, care înlocuiesc cele zece judeţe înfiinţate în 1995 cu sprijinul Consiliului Europei. 

 

▪ Italia - alegerile locale parţiale

Italienii cu drept de vot au participat, în 25-26 mai a.c. la alegerile locale parţiale care, potrivit analiştilor politici, s-au desfăşurat într-un climat politic tensionat de problemele judiciare ale şefului guvernului, Silvio Berlusconi. 

Rezultatul era aşteptat, în mod deosebit, în provincia Roma, care părea a se orienta, conform rezultatelor sondajelor anterioare desfăşurării alegerilor, către stânga, şi în Sicilia, unde opt consilii provinciale din cele nouă vor fi reînnoite. 

De asemenea, rezultatul alegerilor este esenţial pentru echilibrul dintre cele patru partide de dreapta care formează coaliţia ce susţine, de patru ani, Cabinetul lui Berlusconi, în condiţiile în care populiştii din Liga Nordului au condus singuri mai multe regiuni. 

Potrivit cifrelor stabilite de Ministerul de Interne, 11,345 milioane de alegători au fost invitaţi să-şi exprime opţiunile electorale. Scrutinul a implicat 489 de comune şi 12 provincii, precum şi regiunea autonomă Friuli-Venezia-Giulia, din nord-estul Italiei. 

Cota de participare în prima zi a primului tur al alegerilor municipale şi provinciale parţiale în Italia a atins 32,7% în prima zi a scrutinului potrivit datelor furnizate de Ministerul italian de Interne. 

Scrutinul a fost organizat în două zile pentru a combate absenteismul. 

Aproximativ de un alegător din patru (489 de comune şi 12 provincii) a fost chemat la urne pentru a alege primarul sau preşedintele provinciei pentru viitorii cinci ani, un test pentru coaliţia de dreapta a lui Silvio Berlusconi. 

Opoziţia de stânga din Italia a obţinut provincia Roma cu 53,5 % din voturi la primul tur de scrutin al alegerilor locale parţiale, potrivit rezultatelor definitive furnizate de Ministerul italian de Interne. 

Dreapta italiană, care deţinea în mandatul precedent provincia Roma, a obţinut 43,7% din sufragii în circumscripţia respectivă, potrivit rezultatelor definitive după numărarea voturilor la cele 3674 de secţii de votare. 

Provincia unde se află capitala ţării este considerată de analiştii politici drept simbolul consultării datorită importanţei sale electorale - 3 milioane de alegători din cei aproximativ 11 milioane cu drept de vot. 

În caz de balotaj, un al doilea tur va avea loc în două săptamâni, la 8 şi 9 iunie a.c. 

 

▪ Germania - alegeri regionale în landul Bremen 

 

Partidul social-democrat german (SPD) condus de cancelarul Gerhard Schroeder, în pofida impopularităţii şefului guvernului şi preşedintelui partidului, a câştigat clar alegerile regionale din landul Bremen, primul său succes electoral în acest an după reculul înregistrat la scrutinurile precedente. 

Partidul Social-Democrat (SPD) din Germania, formaţiunea politică a cancelarului Gerhard Schroeder, a atins o cotă-record de impopularitate, întrunind doar 25% din opiniile favorabile, potrivit unui sondaj de opinie la nivel naţional publicat la 27 mai a.c. 

Cu câteva zile înaintea unui congres extraordinar al SPD, doar un sfert din germanii chestionaţi ar vota în favoarea SPD dacă alegerile legislative ar avea loc în această lună, indică sondajul realizat în perioada 19-23 mai a.c. pe un eşantion de 2505 persoane de către Institutul Forsa. 

În schimb, opoziţia creştin-democrată din Parlamentul federal - Uniunea Creştin-Democrată (CDU) şi ramura sa bavareză, Uniunea Creştin-Socială (CSU) - este creditată cu 49 % din intenţiile de vot, respectiv cu 11,9% mai mult decât rezultatele sale la alegerile legislative care au avut loc în septembrie 2002. 

Victoria SPD la alegerile care au avut loc în landul Bremen, cu 43,2% din voturi, nu pare să aibă repercusiuni la nivel naţional, ea fiind larg atribuită, potrivit analiştilor politici, popularităţii de care se bucură ministrul-preşedinte al landului, Henning Scherf. 

Potrivit aceluiaşi sondaj, doar 17% din persoanele chestionate cred că SPD poate scoate Germania din criză, în timp ce peste trei sferturi - 77% - afirmă că nu au încredere în partidul lui G. Schroeder. 

Analiştii politici comentează că, de la realegerea lui Gerhard Schroeder în funcţia de cancelar în septembrie 2002, situaţia economică din Germania nu încetează să se deterioreze. În luna aprilie a.c., şomajul a atins cifra de 4,46 de milioane de persoane, în timp ce creşterea economică stagnează.

Potrivit rezultatelor oficiale provizorii, SPD obţine 43,2% din voturi faţă de 42,6% în 1999, Uniunea creştin-democrată (CDU, opoziţie) obţine numai 29,9% faţă de 37,1% în 1999 şi Verzii, aliaţi ai social-democraţilor în guvernul federal german, progresează puternic cu 12,8%, faţă de 8,9% în 1999. 

Aproximativ 480.000 de alegători au fost chemaţi la urne şi participarea a fost stabilită la 61,4%, faţă de 60,1% în 1999. 

4. Priorităţi actuale ale Administraţiei americane 

 

La 23 mai a.c., Camera Reprezentanţilor a adoptat cu 361 de voturi pentru şi 68 împotrivă, un proiect de buget militar în valoare de 400,5 miliarde de dolari pentru anul 2004. La rândul său, Senatul SUA a adoptat bugetul pentru apărare pe 2004, cu 98 de voturi pentru şi 1 împotrivă. Cu toate că cele două proiecte de buget sunt, în mare măsură, similare şi prevăd alocarea aceleiaşi sume, este necesară reunirea unei comisii de negociatori din cele două Camere pentru elaborarea unui text comun. Procesul de mediere va avea loc în iunie 2003. 

Potrivit proiectelor de buget, este considerată prioritară alocarea de fonduri pentru continuarea războiului împotriva terorismului internaţional şi pentru elaborarea de noi sisteme de armament. Astfel se prevede alocarea sumei de 70 de miliarde de dolari pentru achiziţionarea de armament, 9 miliarde pentru finanţarea unui proiect de apărare naţională antirachetă, 63 de miliarde pentru cercetarea şi dezvoltarea sectorului militar, fiind prevăzută şi o creştere de 4,1% a soldelor personalului militar. 

Sumele alocate apărării, care primeşte 20% din întregul bugetului federal, sunt în creştere cu 4,7% faţă de bugetul anului 2003 şi depăşesc bugetul de 399,7 de miliarde solicitat de preşedintele american pentru acest sector. 

Cele două proiecte diferă în ceea ce priveşte ridicarea interdicţiilor referitoare la cercetarea şi dezvoltarea armelor nucleare de putere mică. Senatul a eliminat total amendamentul Spratt-Furse, care data din anul 1993 şi este destinată stopării proliferării nucleare, în timp ce Camera Reprezentanţilor a permis cercetarea în acest domeniu, dar a interzis fabricarea de astfel de arme. 

Senatorul democrat Dianne Feinstein a denunţat direcţia militară în care se îndreaptă Administraţia americană, considerând că armele nucleare sunt la fel de periculoase ca toate celelalte arme. "Aceste arme nu sunt utilizate doar în scopul intimidării. Ele ar putea fi folosite în scopuri militare, la fel ca tancurile, avioanele de luptă sau rachetele de croazieră", a avertizat senatorul american. 

Secretarul apărării, Donald Rumsfeld, a dezminţit ferm intenţiile liderilor SUA de a dezvolta noi arme nucleare, subliniind faptul că este vorba doar de realizarea unui studiu privind reluarea cercetărilor privind armele nucleare de putere mică. În plus, Donald Rumsfeld a declarat că nici Pentagonul nu îşi propune să dezvolte acest tip de armă, nu doreşte să fabrice, să instaleze sau să folosească bombele nucleare de mică putere, echivalente cu o treime din cea a bombei lansate de SUA la Hiroshima în august 1945. Cu toate acestea, oficialul american a precizat că cercetarea şi dezvoltarea acestui tip de armă de distrugere redusă poate servi la anihilarea arsenalelor chimice şi biologice detectate. Explozia acestei bombe ar fi mult mai limitată şi mai precisă şi razele sale gama ar putea să neutralizeze eventualele efecte contaminante ale armelor chimice sau biologice, cum ar fi sporii de antrax sau alţi compuşi chimici, fără norul creat de armamentul nuclear convenţional, care în deplasarea sa reprezintă un pericol pentru populaţie, reuşindu-se astfel limitarea numărului victimelor în rândul civililor. 

În declaraţia sa, Donald Rumsfeld a afirmat că Statele Unite nu s-au opus revenirii în Irak a inspectorilor Agenţiei Internaţionale pentru Energie Atomică (AIEA) şi că aceast lucru ar putea avea loc în curând. D. Rumsfeld a declarat că ONU discută pe marginea acestei probleme şi urmează să adopte o rezoluţie în acest sens. Declaraţia oficialului american contrazice punctul de vedere exprimat de purtătorul de cuvânt al Departamentului de Stat, Richard Boucher, care a precizat că nu este momentul ca inspectorii să se întoarcă în Irak, invocând motive de securitate. 

*

Comisia pentru informaţii a Camerei Reprezentanţilor a cerut Serviciului de Informaţii al SUA (CIA) să reevalueze calitatea informaţiilor americane privind armele de distrugere în masă din Irak şi legăturile dintre această ţară şi reţeaua Al-Qaeda. "În baza ultimelor evenimente din Irak, Comisia vrea să se asigure că analiza informaţiei transmise responsabililor politici de către agenţiile specializate este exactă, imparţială şi actuală", au precizat preşedintele şi vicepreşedintele Comisiei pentru informaţii, Porter Goss şi Jane Harman, într-un mesaj adresat directorului CIA, George Tenet. 

Comisia Camerei Reprezentanţilor a cerut CIA, ca până la 1 iulie a.c., să ofere răspunsuri la unele întrebări importante pentru activitatea serviciilor secrete: "Informaţiile secrete colectate de CIA au fost suficiente, cantitativ şi calitativ? Sursele au fost credibile? Cum au fost analizate şi difuzate datele? Dacă punctele de vedere divergente au fost luate în calcul sau minimalizate şi, în acest ultim caz, de ce?" 

Cererea Congresului a fost transmisă după ce secretarul apărării, Donald Rumsfeld, a solicitat directorului CIA să conducă o analiză internă asupra calităţii informaţiilor secrete obţinute de diferite agenţii americane. Această analiză se datorează faptului că în Irak nu a fost descoperită nici o armă de distrugere în masă şi nu s-a găsit nici o dovadă oficială a legăturii dintre regimul irakian condus de Saddam Hussein şi reţeaua Al-Qaeda, deşi aceste două aspecte au fost principalele motive avansate de SUA şi Marea Britanie pentru declanşarea unui război împotriva acestei ţări. 

Mai mulţi oficiali americani au evocat ideea unei manipulări de proporţii realizată de către Administraţia americană şi, în special, de Pentagon. "Este posibil să fie vorba despre cea mai mare păcăleală din istorie în materie de informaţii. Mă îndoiesc, dar trebuie să analizăm acest aspect", a declarat Jane Harman, reprezentant al Camerei Reprezentanţilor. Şi senatorii democraţi au criticat serviciile secrete americane. Vicepreşedintele Comisiei pentru informaţii, John Rockfeller, a calificat prestaţia agenţiilor în afacerea irakiană ca fiind "prea puţin impresionantă". El a cerut inspectorilor din CIA şi Pentagon să ancheteze modul în care Administraţia preşedintelui George W. Bush a folosit unele documente pentru a declara public că Irakul a încercat să cumpere uraniu din Niger, deşi chiar CIA a apreciat că actele sunt false. 

La jumătatea lunii martie a.c., directorul general al Agenţiei Internaţionale pentru Energie Atomică (AIEA), Mohamed ElBaradei, a declarat în faţa Consiliului de Securitate al ONU că documentele care acuză Irakul sunt false, dând astfel o lovitură puternică argumentelor americane legate de acest subiect. Aministraţia americană a recunoscut ulterior că documentele sunt false, dar a ţinut să precizeze că aceste informaţii nu au jucat nici un rol în examinarea problemei irakiene.

*

Mai mulţi senatori americani au apreciat că abordarea Administraţiei americane faţă de Irak este inadecvată şi nu poate asigura reconstrucţia acestei ţări şi instaurarea unui regim democratic. "Victoria militară nu reprezintă decât o primă etapă în câştigarea războiului din Irak (...) şi această victorie ar putea fi zadarnică dacă nu ne asigurăm că eforturile de stabilizare şi reconstrucţie vor fi, pe termen lung, încununate de succes", a declarat senatorul republican Dick Lugar, preşedintele Comisiei pentru Afaceri Externe din Senatul american, în deschiderea unei audieri a secretarului adjunct al apărării, Paul Wolfowitz. 

"Strategia pentru stabilizarea imediată a situaţiei din Irak este foarte greu de înţeles", a apreciat, la rândul său, senatorul democrat Chris Dodd. "Responsabilii Administraţiei SUA sunt incapabili să ne spună cât timp trebuie menţinute trupele americane în Irak şi cât va costa acestă acţiune", a adăugat el. 

Democratul Joseph Biden consideră că există riscul ca irakienii să prefere soluţii extremiste dacă restabilirea legii şi ordinii în Irak va dura prea mult timp. El a apreciat că previziunile privind veniturile care vor fi obţinute din petrolul irakian sunt prea optimiste, ţinând cont de starea precară a infrastructurii petroliere şi investiţiile necesare în acest sector. 

Senatorul democrat i-a cerut lui Paul Wolfowitz să precizeze când va anunţa preşedintele George W. Bush nivelul costurilor pe termen lung ale războiului, având în vedere faptul că ocupaţia americană din Irak ar putea dura mai mulţi ani. Potrivit estimărilor prezentate de Dick Lugar, reconstrucţia Irakului va costa circa 100 de miliarde de dolari, din care Congresul a alocat deja 2,5 miliarde. 

Paul Wolfowitz a recunoscut că nu au fost încă făcute estimări privind efectivele militare care vor rămîne în Irak, iar generalul Peter Pace, adjunctul şefului Statului Major Interarme, a precizat că în Irak se află în prezent 145000 de militari americani, dar 18000 dintre ei urmează să revină în SUA. De asemenea, Paul Wolfowitz a declarat că efectivele din Irak sunt suficiente, reafirmând importanţa prezenţei americane în această ţară. "Nu putem să ne permitem un eşec şi să lăsăm Irakul să cadă sub influenţa fostului regim sau a altor elemente extremiste", a spus el.

*

În acelaşi context al problematicii militare, ministrul rus al apărării, Serghei Ivanov, a declarat, la 21 mai a.c., că Rusia este dispusă să coopereze cu Statele Unite, în anumite condiţii, la construirea unui scut antirachetă. Condiţiile enumerate de I. Ivanov, care a întreprins o vizită de lucru în SUA, reprezintă o garanţie că această cooperare nu va fi utilizată de una dintre părţi împotriva celeilalte, că proprietatea intelectuală va fi protejată, spaţiul cosmic va fi demilitarizat şi va exista o transparenţă totală între cele două părţi în ceea ce priveşte apărarea antirachetă. 

"Rusia este pregătită să fabrice arme de înaltă precizie, capabile să facă faţă ameninţărilor de orice fel", a declarat, la Washington, un responsabil cu rang înalt al Apărării ruse, referindu-se la mesajul adresat recent Parlamentului de către preşedintele rus, Vladimir Putin, care a anunţat că Rusia pregăteşte o nouă generaţie de armament strategic, fără a preciza natura acestuia. "Aceste arme vor fi capabile să facă faţă oricărui tip de ameninţare care poate apărea în contextul războiului împotriva terorismului internaţional. Nu le vom fabrica pe scară mare şi nu vor fi utilizate împotriva statelor vecine", a precizat responsabilul rus. "Pentru a face faţă noilor ameninţări, avem nevoie de arme de calitate şi unul din elementele cheie este reprezentat de înlocuirea arsenalului folosit, în prezent, de armata rusă", a adăugat el. 

5. Reuniunea miniştrilor de externe ai ţărilor din grupul G8 

 

Reuniunea de la Paris, a miniştrilor de externe ai ţărilor "G8" şi-a încheiat lucrările, la 23 mai a.c., "reprezentând, potrivit şefului diplomaţiei franceze, Dominique de Villepin, care a prezidat această reuniune, un moment important, deoarece a fost o ocazie pentru schimburi de păreri foarte libere, iar reprezentanţii "G8" s-au întâlnit după câteva luni dificile, deşi dialogul nu a încetat niciodată". 

Pe parcursul dezbaterilor, miniştrii de externe au abordat o serie de probleme globale, printre care lupta împotriva terorismului şi a proliferării nucleare, în special în Coreea de Nord şi Iran, precum şi chestiunea irakiană. 

"Programul nuclear al Iranului este o sursă de îngrijorare pentru statele G8 şi suscită întrebări legitime. Iranul este cel care trebuie să răspundă întrebărilor în acest domeniu şi trebuie să îndeplinească acţiunile necesare, mai ales prin semnarea şi aplicarea unui protocol adiţional cu Agenţia Internaţională pentru Energie Atomică (AIEA)", a declarat Dominique de Villepin la finalul reuniunii. De asemenea, reprezentanţii statelor "G8" au cerut Iranului "să continue eforturile pe calea reformelor şi au subliniat că doresc menţinerea unui dialog constructiv cu acest stat". 

Referindu-se la Irak, Dominique de Villepin a precizat că toate ţările membre ale grupului "G8" împărtăşesc aceeaşi convingere. "Cea mai mare provocare este aceea de a construi pacea, iar pentru a reuşi, avem nevoie de întreaga comunitate internaţională", a apreciat şeful diplomaţiei franceze. De asemenea, Dominique de Villepin şi-a exprimat entuziasmul în legătură cu "unitatea regăsită a Consiliului de Securitate al ONU", în urma votării rezoluţiei americane privind Irakul. Această rezoluţie va permite "declanşarea procesului de reconstrucţie şi de stabilizare a Irakului, după mulţi ani de dificultăţi şi război, într-un context agreat de comunitatea internaţională", a declarat ministrul francez. 

 

6. Reuniune privind securitatea graniţelor în Balcani

 

Liderii ţărilor din Balcani s-au reunit în perioada 22-23 mai a.c., la Ohrid, în Macedonia, pentru a discuta, în prezenţa Secretarului general al NATO, George Robertson, despre securizarea frontierelor în cadrul luptei împotriva crimei organizate.

Obiectivul declarat al organizatorilor conferinţei de la Ohrid - NATO, Pactul pentru Stabilitate în Balcani şi guvernul macedonean - a fost promovarea cooperării regionale în vederea combaterii tuturor tipurilor de trafic, în special a celui cu fiinţe umane, şi a luptei împotriva terorismului. Scopul conferinţei a fost accelerarea procesului de creare în regiune a graniţelor deschise, dar controlate şi sigure", se arată într-un comunicat al Pactului de Stabilitate. Pentru atingerea acestui obiectiv, Pactul de Stabilitate consideră că "este necesară îmbunătăţirea organizării frontierelor şi extinderea cooperării la diferite niveluri - intern, bilateral şi multilateral".

Participanţii la conferinţă au elaborat o "foaie de drum" pentru intensificarea controlului la graniţe, pe care oficialii Alianţei Nord-Atlantice îl consideră insuficient. "Nu este vorba numai despre o demonstraţie simbolică a faptului că foştii inamici colaborează acum pentru rezolvarea problemelor comune, ci despre găsirea de soluţii practice. NATO a subliniat faptul că insuficienţa securităţii la graniţe în cea mai mare parte a regiunii reprezintă una dintre principalele ameninţări la adresa stabilităţii vestului Balcanilor şi provoacă probleme în restul Europei", a declarat George Roberston. Problema securizării frontierelor a făcut în ultimele luni obiectul mai multor reuniuni regionale, iar asasinarea premierului sârb Zoran Djindjici de către membri ai bandelor crimei organizate din regiune a nu a făcut decât să sublinieze importanţa acestui aspect.

Alianţa Nord-Atlantică şi ţările balcanice şi-au luat angajamentul să conlucreze pentru securizarea frontierelor, în contextul luptei împotriva crimei organizate, considerată de organizaţia transatlantică drept o ameninţare pentru regiune. "Securizarea frontierelor este crucială, deoarece crima organizată poate traversa cu uşurinţă frontierele, creând, astfel, condiţii ideale pentru traficul de droguri, de arme, de persoane, pentru acţiuni teroriste şi violenţe cu caracter politic. Toate acestea reprezintă o ameninţare reală pentru stabilitatea şi securitatea din regiune", a declarat George Robertson. La rândul lor, reprezentanţii Comisiei Europeană au reiterat necesitatea luptei împotriva corupţiei şi a crimei organizate, în vederea accelerării procesului de integrare a ţărilor balcanice în Uniunea Europeană. 

Documentul adoptat la Ohrid precizează că "obiectivul final este reprezentat de atribuirea controlului frontierelor autorităţilor civile sau de poliţie, în acord cu normele europene, în timpul cel mai scurt posibil, şi de a stabili un spaţiu sigur fără frontiere". Potrivit declaraţiilor lui George Robertson, "foaia de parcurs precizează atât obiective pe termen scurt şi lung, valabile pentru toate ţările implicate, cât şi mecanisme şi proceduri care vor servi la îndeplinirea acestora". Măsurile respective, ce urmează să fie aplicate până la sfârşitul anului 2004, includ în special crearea unui sistem de schimburi de informaţii între statele din regiune, de formare a personalului implicat în controlul la frontiere şi combatere a traficului ilegal de persoane. 

